Vahindanitra

Ny Vahindanitra na Lalambe dia vahinkintana miolikolika izay ahitana kintana eo anelanelan' ny 200 sy 400 lavitrisa, ary tsy isalasalana fa misy planeta maherin' ny 100 lavitrisa. Ao no misy ny Rafitra Masoandro ka noho izany ny Tany koa. Tombanana ho 100.000 hatramin’ ny 120.000 ny savaivony, na hatramin’ ny 200.000 taona-hazavana mihitsy aza, na dia kely aza ny isan’ ny kintana mihoatra ny 120 000 taona-hazavana. Ao amin' ny Vondron-kintana lehibe izy sy ny andiana vahinkintana manodidina azy, izay miraikitra amin' ny Vangongon-kintan' ny Virjiny izay ao amin' i Laniakea ihany koa. Ny Rafitra Masoandro dia eo amin' ny 27.000 taona-hazavana eo ho eo avy eo afovoan' ny Vahindanitra, izay misy lavaka mainty mafinja iray, dia i Sagittarius A*.

Raha jerena avy ao amin' ny Rafitra Masoandro, izay eo amin' ny sisin' ny firafitrany miendrika kapila, dia toy ny lalana fotsy ny Vahindanitra. Manome azy ny bika aman' endriny toa misy ronono, ny fivangongoan' ny kintana marobe izay tsy azo avahana amin' ny maso, araka ny nasehon' i Demokritos sy Anaksagoras tamin' ny Andro Taloha. Tamin' ny fampiasana ny teleskôpy astrônômika dia i Galileo no voalohany nampiseho, tamin' ny taona 1610, fa vokatry ny fisian' ny kintana maro dia maro io lalana io. Tamin' ny taona 1750, i Thomas Wright, astrônôma, dia namolavola môdely momba ny Vahindanitra, izay noraisin' ny filôzôfa Immanuel Kant, izay nilaza fa ny rahonkintana hita eny amin' ny lanitra dia "donia-nosy". Tamin' ny taona 1920 dia nanaporofo ny astrônôma Edwin Hubble fa vahinkintana iray monja amin' ny maro izy io ary noho izany dia nanakatona ny adihevitra lehibe izay mahakasika indrindra ny toetoetran' ny rahonkintana. Nanomboka tamin' ny taona 1930 no niorina ho an' ny Vahindanitra ny môdelin' ny vahinkintana miolikolika amin' izao fotoana izao.

Niseho taorian' ny vanim-potoana maizin' ny Big Bang ny kintana tranainy indrindra ao amin' ny Vahindanitra; saika mitovy taona amin’ izao Donia izao mihitsy àry izy ireo. Ohatra, ny taon' i HE 1523-0901, kintana tranainy indrindra ao amin' ny Vahindanitra, dia 13,2 lavitrisa taona. Mihetsika amin' ny hafainganam-pandeha 600 km/s eo ho eo n Vahindanitra manontolo. Mihetsika amin' ny hafainganam-pandeha 220 km/s eo ho eo ny kintana sy ny etona izay lavitra be amin' ny ivon' ny Vahindanitra raha oharina amin' io ivo io.

Koa satria tsy afaka manazava io hafainganam-pandeha tsy miova io ny lalànan' i Kepler, dia toa nilaina ny nihevitra fa tsy mamoaka na mandray taratra elektrômanetika ny ampahany be amin' ny lanjan' ny Vahindanitra, koa noho izany dia voaforon' ny zaka maizina.